Weg gebaan vir privaat kragprodusenteArgieffoto (Foto: makunin/Pixabay) Gwede Mantashe, die minister van minerale hulpbronne en energie, het in samewerking met Nersa bepaal dat nuwe kragopwekkingskapasiteit aangeskaf moet word om energiesekuriteit te verseker. Bepalings is Vrydag in die Staatskoerant gepubliseer waarvolgens die departement tenders kan uitreik kragtens artikel 34 van die Wet op Elektrisiteitsregulering. Dit word gedoen ingevolg die regering se geïntegreerde hulpbronplan (IRP2019) wat in 2019 finaal goedgekeur is. Privaat kragprodusente sal kan aansoek doen vir die bou van: – 6 800 MW se nuwe son- en windkrag wat tussen 2022 en 2024 in werking moet wees; – 513 MW se bergingstegnologie wat teen 2022 gereed moet wees; – 3 000 MW wat tussen 2024 en 2027 deur gas opgewek word; en – 1 500 MW wat tussen 2023 en 2027 deur steenkool opgewerk word. “Die tenderprosedures moet regverdig, ewekansig, deursigtig, mededingend en kostedoeltreffend wees,” aldus die regulasies. Die aanskaffingsprogram het ook ten doel om die nuwe kragopwekking so vinnig as wat dit redelik moontlik is, aan die nasionale netwerk te koppel. Die departement van minerale hulpbronne en energie sal die aanskaffingswerk doen, maar die elektrisiteit mag slegs deur Eskom aangekoop word.